“สรรพากร” ยืดเวลายื่นภาษีนิติบุคคล ถึง 30 มิ.ย.64 ลดเสี่ยงโควิด-เพิ่มสภาพคล่อง!
“สรรพากร” ยืดเวลายื่นภาษีนิติบุคคล ถึง 30 มิ.ย.64 ลดเสี่ยงโควิด-เพิ่มสภาพคล่อง!
2 พ.ค. 2564

นายอาคม เติมพิทยาไพสิฐ รมว.คลัง  เปิดเผยว่า กระทรวงการคลัง ออกประกาศกระทรวงการคลัง เพื่อขยายเวลาการยื่นแบบและชำระภาษีเงินได้นิติบุคคล รอบระยะเวลาบัญชีปี 2563 จากเดิมที่ต้องยื่นภายในเดือนพฤษภาคม 2564 ถึงเดือนมิถุนายน 2564 ให้ขยายออกไปเป็นภายในวันที่ 30  มิถุนายน 2564 เพื่อช่วยเหลือผู้ประกอบการและผู้ทำบัญชีที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (โควิด-19) ระลอกใหม่ ที่มีความรุนแรงและครอบคมทั่วประเทศ ช่วยให้ผู้ประกอบการมีสภาพคล่องเพิ่มขึ้นประมาณ 14,200 ล้านบาท
ทั้งนี้การขยายเวลายื่นแบบฯ ทางอินเทอร์เน็ต เป็นการสนับสนุนการทำธุรกรรมภาษีทางอิเล็กทรอนิกส์จากที่บ้านหรือ Tax from Home ช่วยลดความแออัดและความเสี่ยงจากโรคติดเชื้อไวรัสโควิด-19 ได้เป็นอย่างดี อีกทั้งช่วยเพิ่มสภาพคล่องในมือผู้ประกอบการให้มีมากขึ้นและนานขึ้น โดยไม่ได้กระทบการจัดเก็บรายได้ของรัฐบาล อย่างไรก็ดี กระทรวงการคลังต้องบริหารจัดการกระแสเงินสด เพื่อให้สอดคล้องกับระยะเวลาการชำระภาษีที่เลื่อนออกไป
ด้านนายเอกนิติ นิติทัณฑ์ประภาศ อธิบดีกรมสรรพากร กล่าวเพิ่มเติมว่า การขยายเวลาการยื่นแบบแสดงรายการภาษีเงินได้นิติบุคคล ภ.ง.ด. 50 และ ภ.ง.ด. 55 ให้แก่ผู้ประกอบการดังกล่าว เพื่อบรรเทาผลกระทบจากการแพร่ระบาดของโรคติดเชื้อไวรัสโควิด-19 มีรายละเอียด ดังนี้
กรณีบริษัทหรือห้างหุ้นส่วนนิติบุคคลทั่วไป
ขยายกำหนดเวลายื่นแบบแสดงรายการและชำระภาษีเงินได้นิติบุคคล สำหรับแบบ ภ.ง.ด. 50 และ ภ.ง.ด. 55 ของรอบระยะเวลาบัญชีปี 2563 ที่ต้องยื่นผ่านอินเทอร์เน็ตภายในเดือนพฤษภาคม 2564 ถึงเดือนมิถุนายน 2564 ออกไปเป็นภายในวันที่ 30 มิถุนายน 2564 โดยต้องยื่นแบบแสดงรายการภาษีผ่านอินเทอร์เน็ตเท่านั้น
ขยายกำหนดเวลายื่นแบบรายงานประจำปี สำหรับบริษัทหรือห้างหุ้นส่วนนิติบุคคลที่มีความสัมพันธ์กันตามมาตรา 71 ทวิ แห่งประมวลรัษฎากร (Disclosure Form) ของรอบระยะเวลาบัญชีปี 2563 ที่ต้องดำเนินการผ่านอินเทอร์เน็ตภายในเดือนพฤษภาคม 2564 ถึงเดือนมิถุนายน 2564 ออกไปเป็นภายในวันที่ 30 มิถุนายน 2564 โดยต้องยื่นแบบรายงานประจำปีผ่านอินเทอร์เน็ตเท่านั้น
กรณีบริษัทที่จดทะเบียนในตลาดหลักทรัพย์แห่งประเทศไทย
ขยายกำหนดเวลายื่นแบบแสดงรายการและชำระภาษีเงินได้นิติบุคคล สำหรับแบบ ภ.ง.ด. 50 ของรอบระยะเวลาบัญชีปี 2563 ที่ต้องยื่นผ่านอินเทอร์เน็ตภายในเดือนพฤษภาคม 2564 ถึงเดือนมิถุนายน 2564 ออกไปเป็นภายในวันที่ 30 มิถุนายน 2564 โดยต้องยื่นแบบแสดงรายการภาษีผ่านอินเทอร์เน็ตเท่านั้น
ขยายกำหนดเวลายื่นแบบรายงานประจำปี สำหรับบริษัทที่มีความสัมพันธ์กันตามมาตรา 71 ทวิ แห่งประมวลรัษฎากร (Disclosure Form)  ของรอบระยะเวลาบัญชีปี 2563 ที่ต้องดำเนินการผ่านอินเทอร์เน็ตภายในเดือนพฤษภาคม 2564 ถึงเดือนมิถุนายน 2564 ออกไปเป็นภายในวันที่ 30 มิถุนายน 2564 โดยต้องยื่นแบบรายงานประจำปีผ่านอินเทอร์เน็ตเท่านั้น
บริษัทที่ได้รับสิทธิตาม 2.1 และ 2.2 หมายถึงบริษัทที่ต้องเลื่อนการประชุมสามัญประจำปีเพื่ออนุมัติงบดุลและบัญชีกำไรขาดทุนที่กำหนดไว้ระหว่างวันที่ 26 เมษายน 2564 ถึงวันที่ 30 เมษายน 2564 ออกไปอีกไม่เกิน 1 เดือนนับจากที่กำหนดไว้เดิม เนื่องจากการประกาศมาตรการควบคุมการจัดกิจกรรมที่มีความเสี่ยงต่อการแพร่ระบาดของโรคติดเชื้อไวรัสโควิด-19 และให้แจ้งกำหนดการประชุมสามัญประจำปีที่ได้กำหนดไว้เดิม และการจัดประชุมครั้งใหม่ต่ออธิบดีกรมสรรพากร ทางเว็บไซต์ของกรมสรรพากร www.rd.go.th ภายในวันที่ 31 พฤษภาคม 2564
นายเอกนิติ กล่าวว่า กรมสรรพากรมีระบบรับการยื่นแบบแสดงรายการการนำส่งภาษีทางออนไลน์ที่มีประสิทธิภาพ เพื่อรองรับการยื่นแบบนิติบุคคลและการทำธุรกรรมต่างๆ ไว้เป็นอย่างดี ซึ่งเป็นการช่วยให้ประชาชนที่ต้องการมาทำธุรกรรมต่างๆ ดำเนินการได้อย่างสะดวก ปลอดภัย และยิ่งโดยสถานการณ์นี้จะเป็นการช่วยลดความเสี่ยงของการติดเชื้อและแพร่กระจายของโรคติดเชื้อไวรัสโควิด-19 ได้เป็นอย่างดี เพื่อเว้นระยะห่าง หยุดเชื้อ เพื่อชาติ ตามมาตรการของภาครัฐ และศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.)
“ประชาชนสามารถเข้าทำธุรกรรมต่างๆ ทางออนไลน์ได้ ที่เว็บไซต์ www.rd.go.th ของกรมสรรพากร ซึ่งในการทำธุรกรรมต่างๆ จะมีการอธิบายขั้นตอนการทำไว้อย่างครบถ้วน หรือหากต้องการสอบถามข้อมูลเพิ่มเติมสามารถติดต่อไปได้ที่ RD Intelligence Center 1161” อธิบดีกรมสรรพากร ระบุ